Шығыс Қазақстан облысы Семей қаласы

«№ 16 Т.Аманов атындағы жалпы орта білім беретін мектеп» КММ

Педагог- сарапшы,химия пәні мұғалімі Кәмелбекқызы Гүлдар

**Эссе**

Тәуелсіз елдің ұстазы

 Еліміздің Тәуелсіздігі - халқымызға берілген бақыт. Болашақтан күдер үзбеген талай ағаларымыз, апайларымыздың аңсаған арманы, күреске түсулерінің басты себебі де осы - Тәуелсіздік. Әріде Абылай, Қабанбай, Бөгенбай батырлар мен Исатай, Махамбеттер елін, жерін жаудан қорғау жолында «Қара қазан, сары бала қамы үшін», толарсақтан саз кешіп жүріп, қасық қандарын қиса, беріде Алаш атын сақтап қалу үшін жұртына «Оян, қазақ!»деп ұран салып, маса боп ызыңдап, қараңғы халықтың санасын оятуды мақсат етіп, бебеу қаққан арыстарымыз Міржақып Дулатов, Ахмет Байтұрсынов, Мағжан Жұмабаевтар арыстанша алысып жүріп өмірден өтті.

 Тәуелсіздік осы ата-бабаларымыздан бізге аманат етілді. «Біз тәуелсіздікке аңсап, зарығып жеттік. Енді осы тәуелсіздіктің қасиетті белгілерін де ерекше қадірлеуіміз, қастерлеуіміз керек...» деген Елбасының сөзін өзіме пір тұта отырып, Қазақстанда туылғаныма, тәуелсіз елдің Ұстазы болғаныма мақтанамын!

 Ұстаз болу – жүректің батырлығы,

 Ұстаз болу – сезімнің ақылдығы.

 Ұстаз болу – мінездің күн шуағы,

 Ұстаз болу – адамның асылдығы,-

деген Ғафу Қайырбековтың өлең жолдарын оқығанда, мен ұстаздық мамандықты мамандық атаулының төресі, барлық мамандықтың анасы деп ұғындым. Өйткені ұстаз алдынан тәрбие алмайтын жан жоқ. Адам Ата Хауа Анадан бері жұмыр басты пендені ойландырып, толғандырып келе жатқан, қоғам өзгерсе де қажеттігін жоймайтын үлкен мәселе – шыр етіп дүниеге келген нәрестені өмір сүруге дайындау. Бұл – қиынның қиыны. Себебі әр адам – қайталанбас тұлға. Оның жан дүниесі - өзінше бір әлем. Ал ұстаз сол әлемді шартарапқа жетелеуші. Ұстаз - бала болмысына өзгеріс енгізуші, бағыт-бағдар беруші, ата-ананың сенімді көмекшісі.

 Шәкірт санасына білім нәрін сеуіп, ел болашағының өрендерін тәрбиелеп шығару – екінің бірінің қолынан келе де бермейді. «Мектеп-рухани даналықтың баспалдағы» десек, ішіне кірсең, жылылық желі есетін білім ордасының тірегі де жүрегі - озық ойлы ұстаз. Тәуелсіз Қазақстан мемлекетінің болашағы бақытты, тірегі берік болуы үшін ұстазға үлкен үмітпен қарайды. Ұстазға қойылатын талап пен тілек қашан да ортақ. Білімді де білікті ұстаз – дара тұлға.Ұстаз, ана, қоғам мүшесі ретіндегі менің өмірлік қағидам: «Білім - бір құрал, білімі көп адам құралы сай ұста сықылды, не істесе де келістіріп істейді» деген қағидалы сөз болып табылады. Осы қағиданы өзім ғана ұстанып қоймай, менен тәлім-тәрбие алып жатқан шәкірттердің де өмір шамшырағына айналдыру.

 Ескендір Зұлқарнайын: «Даңқ пен абыройға кенелуімде мен бір адамға қарыздармын, ол – ұстазым Аристотель»,- десе, Абылайхан Төле биді, Шәкәрім ұлы ақын Абайды, Жамбыл жыр сүлейі Сүйінбайды ұстазым деп шексіз құрметтеп кеткен екен. «Ұстазы жақсының ұстамы жақсы» дегендей, олар өздерінің өмірде бағындырған зор асуларына ұстаздарының еңбегі көп екенін жақсы түсінген. Әрине, бұрынғы қазақ даласындағы ағартушылық қызмет балаға жазу-сызу, оқуды үйретуге ғана саятын болса, бүгінгі таңдағы білім беру саясы мүлде басқаша. Бүгінгі тәуелсіз елдің ұстазы шәкіртіне ғылым негіздерінен мәлімет беріп қана қоймай, оны дүниежүзілік білім, ақпарат, зкономика кеңістігіне шығуға, яғни қатаң бәсеке жағдайында өмір сүруге тәрбиелеуі керек. Ол нағыз ұстаздың ғана қолынан келеді.

 Заманауи ұстаз - ол өз кәсібінің майталманы, осы мақсатқа рухани күш-жігерін, парасат-қуатын салу керектігі айтпаса да түсінікті. Бұл – әркімнің қолынан келе бермейтін, ерекше талантты қажет ететін, бай қиялды адамға тән қасиет. Сондай-ақ ұстаз күнбе-күнгі өзінің көп қырлы еңбегінде мазмұны әр түрлі кездейсоқ жайттардың туындап отыратынын алдын ала сезіп, болжап және оның оң шешімін табуға дайын болуға тиіс. Сондықтан да ұстазды әр баланың жан-дүниесін танып-білуші әрі оны жеке тұлға етіп қалыптастырушы, ел болашағының мүсіншісі деуге болады. Мектептегі ұстаз – баланың екінші ата-анасы, болашаққа айқын жол сілтер ақылшысы. Оның мейірімге толы жүрегі шәкірт бойындағы талай ағаттықты кешіре біледі. Оның бойындағы білім мен ақыл, ойының қуаты талай тентекті жуасытып, небір еркені сабасына түсіреді, тәртіпке баулып, есейтіп, ержеткізедіБүгінгі мұғалім –сабақты ұйымдастырушы, зерттеуші. Шәкіртке білім беру үшін олармен қатар білім алушы, себебі шәкірт ұстазының олармен бір заманда өмір сүріп, олардың проблемаларын сезіне білуі қажет. Әр ұстаздың өз жұмысында қолданатын әдістері бар. Осы әдістердің кез-келгені оқушыны дамытып, өмірде өз алған білімі мен дағдысын қолдана алуға жетелейді.

Мұғалім – білім саласындағы өзгерістердің бастаушысы, қоғамның дамуына атсалушы адам. Бүгінде әрбір оқушыны оқытып, тәрбиелеуге байланысты берілген мәселелерді өздігімен және шығармашылық ынтамен шешуге қабілетті жаңашыл мұғалім керек. Отан үшін бар білімі мен қабілетін сарып ететін, елін, туып өскен жерін, тілін, халықтарының салт-дәстүрін, тарихын, діндерін, мәдениеттерін құрметтейтін ұлтқа,руға бөлінбейтін жеке тұлға тәрбиелеу, ғасырлар бойы жинақтап, іріктеп алған тәжірибесі мен ізгілік қасиеттерін жас ұрпақтың бойына сіңіретін бағыт, бағдар беру, қазіргі таңның ұстазының ең қажетті мәселесі. Сондықтан да,осы жаңартылған білім берудегі басты міндет болып табылуы тиіс, себебі білім берудің негізгі басты мақсаты мен нәтижелілігі білім алумен бірге, біліктілік дағдыларына қол жеткізе отырып, заман талабына сай ұлттық құндылықтарды бойына дарытқан, өз Отанының патриоты, жан -жақты дамыған білімді, өз ісіне және өзгенің ісіне әділ баға беретін, функционалдық сауаттылығы қалыптасқан жеке тұлға қалыптастыру болып табылады. Бүгінгі мұғалім – өз ісінің маманы. Өз кәсібіне керекті қасиеттерді дамытуға жалықпайтын, өз ісіне сын көзбен қарайтын адам.

Замануи мұғалім жеткен жетістігінде тоқтап қалмай, алға жылжуы қажет, себебі мұғалімнің жұмысы шығармашылықтың қайнар көзі болып табылады. Шығармашыл мұғалім мектептің жүрегі, оқушыларына әрдайым шамшырақ.

«Адамның адамшылығы - жақсы ұстаздан» деп ұлы Абай айтқандай, мұғалім тәрбиесі мен өнегесі - оқушының болашақ азығы. Жақсы ұстазға кезігіп, тәлім-тәрбие алған шәкірт өмір майданында мойымай күресіп, болашақ жолдарда бағытынан таймасы анық. Ендеше, тәуелсіз еліміздің болашағы - біздің қолымызда. Мен елімді, оның құңдылықтарын құрметтеймін. Соның ішінде Тәуелсіздікті баға жетпес теңдесі жоқ байлық деп санаймын. Елімнің кең қанат жайғанын, ал Тәуелсіз елдің тірегі - шәкірттерімнің осыны бағалағанын қалаймын.